钦定古今图书集成/明伦汇编/官常典/第475卷 > 宿石
## 钦定古今图书集成/明伦汇编/官常典/第475卷 > 宿石

按《魏书》本传：“石，朔方人也。赫连屈孑弟，文陈之曾孙
也。天兴二年，文陈父子归阙，太祖嘉之，以宗女妻焉，
赐奴婢数十口，拜为上将军。祖若豆根，太宗时赐姓
宿氏，袭上将军。父沓干，世祖时虎贲幢将，从征平凉
有功，拜虎威将军、侍御郎，赐爵汉安男。转中散，迁给
事，兼领工曹。从驾讨和龙，以功赐奴婢十七户。真君”
四年，从驾讨蠕蠕，战没。世祖悼惜之，诏求沓干子。时
石年甫十一，引见，以幼听归。年十三，袭爵，擢为中散。
从驾至江，拜宣威将军。兴光中，迁侍御史，拜中垒将
军，进爵蔡阳子，典宜官曹。迁内行令。从幸苑内游猎，
石于高宗前走马，道峻，马倒殒绝，久之乃苏，由是御
马得制。高宗嘉之，赐绵一百斤，帛五十疋、骏马一匹。
改爵义阳子。尝从猎，高宗亲欲射虎，石叩马而谏，引
高宗至高原上后，虎腾跃杀人。诏曰：“石为忠臣，鞚马
切谏，免虎之害。后有犯罪，宥而勿坐。”赐骏马一匹。尚
上谷公主，拜驸马都尉。天安初，迁散骑常侍、吏部尚
书，进爵太山公，为北中道都大将。延兴元年卒。追赠
太原王，谥曰康，葬礼依卢鲁元故事。太和初，子倪袭
爵。